
Proiect

PARLAMENTUL REPUBLICII MOLDOVA

LEGE
cu privire la protecţia martorilor şi altor participanţi
la procesul penal

Parlamentul adoptă prezenta lege organică.
Capitolul I

DISPOZIŢII GENERALE

Articolul 1. Sfera de reglementare

Prezenta lege prevede asigurarea securităţii participanţilor la procesul penal a căror viaţă, integritate corporală, libertate ori proprietate este ameninţată ca urmare a deţinerii de către aceştia a unor date pe care au acceptat să le furnizeze şi care constituie probe concludente cu privire la săvîrşirea unor infracţiuni grave, deosebit de grave sau excepţional de grave.

Articolul 2. Noţiuni principale 
(1) În sensul prezentei legi,  următoarele noţiuni principale semnifică: 

1) persoană protejată  (  persoana cu care s-a încheiat un acord de protecţie în condiţiile prezentei legi şi care are statut procesual de: 

a) martor în cauza penală aflată în faza urmăririi penale sau a judecării, potrivit art. 90 al Codului de procedură penală;

b) parte vătămată în cauza penală aflată în faza urmăririi penale sau a judecării, potrivit art. 59 al Codului de procedură penală;

c) victimă în cauza penală aflată în faza urmăririi penale sau a judecării, care acceptă să coopereze pînă la începerea procesului penal;

d) bănuit, învinuit, inculpat care acceptă să depună declaraţii ce pot constitui probe concludente cu privire la o infracţiune gravă, deosebit de gravă sau excepţional de gravă ori să furnizeze informaţii privind pregătirea unor infracţiuni  grave, deosebit de grave sau excepţional de grave;

e) condamnat în timpul executării unei pedepse privative de libertate, care acceptă să depună declaraţii ce pot constitui probe concludente cu privire la o infracţiune gravă, deosebit de gravă sau excepţional de gravă ori să furnizeze informaţii  privind pregătirea unor infracţiuni grave, deosebit de grave sau excepţional de grave;

f) persoană care nu are o calitate procesuală, dar acceptă să furnizeze informaţii privind pregătirea unor infracţiuni grave, deosebit de grave sau excepţional de grave;
g) la cererea persoanelor indicate în punctul 1 literele a)-f), pot fi persoane protejate şi rudele apropiate şi membrii familiei acestora în condiţiile prezentei legi;

2) stare de pericol  (  situaţia în care se află persoana, în sensul punctului 1) al prezentului articol, rudele apropiate şi membrii familiei, a căror viaţă, integritate corporală, libertate sau proprietate este ameninţată ca urmare a datelor furnizate ori a acceptului de cooperare în cadrul procesului penal;
3) accept de cooperare (  acordul persoanelor menţionate în punctul 1) al prezentului articol de a furniza date care constituie probe concludente cu privire la săvîrşirea unor infracţiuni grave, deosebit de grave sau excepţional de grave ori alte informaţii pînă la  începerea procesului penal;

4) program de protecţie  (  ansamblul măsurilor de protecţie aplicate de către Direcţia pentru protecţia martorilor, cu acordul persoanei protejate, în scopul protecţiei vieţii, integrităţii corporale şi sănătăţii acesteia, în condiţiile prevăzute de prezenta lege, luînd în consideraţie personalitatea martorului, informaţia pe care o deţine şi eventualul pericol existent;
5) măsuri de protecţie (  măsurile prevăzute în articolul 13 al prezentei legi, aplicate în cadrul programului de protecţie exclusiv de către Direcţia pentru protecţia martorilor;
6) măsuri urgente  (  activităţile specifice desfăşurate de către organul de urmărire penală, procurorul care exercită urmărirea penală ori procurorul ierarhic superior, administraţia locului de detenţie sau, după caz, de către Direcţia de protecţie a martorilor, imediat ce se constată starea de pericol la care este expusă persoana;
7) acord de protecţie ( convenţia confidenţială scrisă între persoana protejată şi Direcţia pentru protecţia martorilor privind măsurile aplicate în scopul protecţiei persoanei, atribuţiile părţilor, precum  şi circumstanţele de încetare a protecţiei;
8) maximă siguranţă a confidenţialităţii – asigurarea securităţii informaţiei în conformitate cu articolul 7 al Legii nr. 106-XIII din 17 mai 1994 cu privire la secretul de stat;

9) rude apropiate (  persoanele enumerate în articolul 6 punctul 41) al Codului de procedură penală;

10) membrii familiei ( rudele directe, rudele prin afinitate, tutorele, curatorul, persoana sub tutelă sau curatelă, logodnicul, logodnica, persoanele aflate în concubinaj;
11) hotărîre cu privire la aplicarea protecţiei – ordonanţa procurorului ori încheierea instanţei de judecată cu privire la aplicarea protecţiei participanţilor la proces, emisă în condiţiile Codului de procedură penală;

12) decizia Direcţiei – actul adoptat de către şeful Direcţiei pentru protecţia martorilor în cadrul programului de protecţie. 

(2) Alte noţiuni şi expresii utilizate în prezenta lege corespund după sens  noţiunilor şi expresiilor utilizate în Codul penal, Codul de procedură penală şi Codul de executare.

Articolul 3. Temeiurile pentru aplicarea protecţiei persoanei 
                     în procesul penal
Ca temei pentru aplicarea protecţiei persoanei în procesul penal servesc următoarele: 

a) existenţa stării de pericol în privinţa persoanelor enumerate în articolul 2 punctul 1) al prezentei legi;
b) depunerea ori acceptarea de a  depune declaraţii despre infracţiuni grave, deosebit de grave sau excepţional de grave, fie depunerea ori acceptarea de a  depune o informaţie pînă la începerea procesului penal;

c) declaraţiile ce constituie probe concludente în descoperirea infracţiunilor sau judecarea obiectivă a cauzei penale.  

Articolul 4. Protejarea informaţiei 

(1) Informaţia despre identitatea   reală ori alte date privind persoana protejată se păstrează în condiţii de  maximă siguranţă a confidenţialităţii, în conformitate cu prezenta lege şi cu articolul 215 al Codului de procedură penală. 
(2) Divulgarea informaţiei despre persoana protejată se pedepseşte potrivit legislaţiei în vigoare. Persoanele care participă la programul de protecţie semnează o declaraţie de confidenţialitate în acest sens.
Capitolul II
ORGANELE ABILITATE CU ATRIBUŢIILE DE PROTECŢIE

A MARTORILOR ŞI  ALTOR PARTICIPANŢI LA PROCESUL PENAL

Articolul 5. Direcţia pentru protecţia martorilor

(1) Organul abilitat cu atribuţii de protecţie a martorilor şi altor participanţi la procesul penal este Direcţia pentru protecţia martorilor (denumită în continuare Direcţia), care funcţionează ca subdiviziune subordonată Ministerului Afacerilor Interne.

(2) Statele de funcţii  şi regulamentul   Direcţiei se aprobă prin hotărîre de Guvern.

Articolul 6. Atribuţiile Direcţiei

(1) Direcţia are următoarele atribuţii: 

a) asigură executarea hotărîrii cu privire la aplicarea măsurilor de protecţie emisă în conformitate  cu articolul 215 alineatul (2) al Codului de procedură penală;

b) adoptă decizia privind aplicarea măsurilor de protecţie;

c) identifică soluţiile necesare şi suficiente în scopul aplicării măsurilor de protecţie optime;

d) elaborează, în comun cu persoana protejată, programul de protecţie;

e) întocmeşte acordul de protecţie, care urmează a fi semnat de către conducătorul Direcţiei şi persoana protejată;

f) organizează o bază de date proprie cu privire la persoanele incluse în program şi măsurile de protecţie aplicate, asigurînd maxima siguranţă a confidenţialităţii; 

g) realizează măsurile de protecţie conform programului de protecţie;

h) efectuează alte acţiuni prevăzute în programul de protecţie;

i) aplică, în funcţie de caz, măsurile de urgenţă sau de asistenţă stipulate în prezenta lege;

j) gestionează fondurile băneşti din bugetul de stat şi din finanţare externă, necesare pentru realizarea programului de protecţie.

(2) Dacă nu există alte modalităţi de realizare a atribuţiilor sale, Direcţia poate schimba identitatea angajaţilor săi sau a proprietăţii sale imobiliare şi a bunurilor mobile folosite de către angajaţi în procesul de implementare a anumitor măsuri, în conformitate cu prezenta lege.
(3) Direcţia cooperează cu organele de protecţie a martorilor din alte state, precum şi asigură instruirea continuă a angajaţilor săi.

(4) În activitatea sa Direcţia emite acte departamentale privind administrarea bazelor de date, modalităţile de asigurare a maximei siguranţe a confidenţialităţii, precum şi alte acte menite să asigure aplicarea eficientă a măsurilor de protecţie. Actele departamentale elaborate de către Direcţie trebuie să fie conforme cu actele internaţionale unanim recunoscute în domeniu, Constituţia Republicii Moldova şi Codul de procedură penală.

Articolul 7. Atribuţiile organului de urmărire penală 

(1) În cadrul efectuării urmăririi penale, organul de urmărire penală este abilitat cu atribuţii de a aplica din oficiu măsurile urgente sau de asistenţă prevăzute în prezenta lege, cu informarea imediată, dar nu mai tîrziu de 24 de ore, a procurorului şi a Direcţiei. 

(2) În cazul în care constată necesitatea aplicării măsurilor de protecţie, organul de urmărire penală propune procurorului emiterea hotărîrii privind aplicarea măsurilor de protecţie. 

Articolul 8. Atribuţiile procurorului 

(1) Procurorul care conduce urmărirea penală ori procurorul ierarhic superior este abilitat cu atribuţia de a aplica din oficiu măsurile urgente sau de asistenţă prevăzute în prezenta lege, cu informarea imediată a Direcţiei, dar nu mai tîrziu de 24 de ore. 

(2) La propunerea organului de urmărire penală ori din oficiu, procurorul care conduce urmărirea penală ori procurorul ierarhic superior emite hotărîrea privind aplicarea măsurilor de protecţie, în condiţiile articolul 215 al Codului de procedură penală. 

Articolul 9. Atribuţiile administraţiei locului de detenţie

(1) Administraţia locului de detenţie este abilitată cu atribuţii de a aplica măsurile de urgenţă şi măsurile de asistenţă prevăzute în prezenta lege, cu informarea imediată, dar nu mai tîrziu de 24 de ore, a procurorului şi  a Direcţiei. 
(2) Măsurile de protecţie a persoanelor care se află în detenţie se dispun de  Direcţie şi se execută de administraţia locului de detenţie în comun cu Departamentul Instituţiilor  Penitenciare al Ministerului Justiţiei. 
Capitolul III

PERSOANELE PROTEJATE

Articolul 10. Beneficiarii dreptului la protecţie 

De dreptul la protecţie beneficiază persoanele indicate în articolul 2 punctul 1) al prezentei legi, precum şi, după caz, rudele apropiate şi membrii familiei acestora. 

Articolul 11. Drepturile persoanei protejate

Persoana protejată are dreptul:

a) să solicite protecţie în cazul în care există temeiuri rezonabile de a considera că ea însăşi ori membrii familiei ei sînt sau pot fi ameninţaţi cu moartea, cu aplicarea violenţei, cu deteriorarea sau distrugerea bunurilor ori cu alte acte ilegale;

b) să propună reprezentatului Direcţiei aplicarea unei anumite măsuri de protecţie;

c) să  refuze aplicarea unei măsuri de protecţie în cazul în care aceasta contravine convingerilor sale morale şi religioase sau normelor de etică;

d) să semneze acordul de protecţie;
e) să fie informată cu privire la toate măsurile de protecţie ce îi pot fi aplicate şi cu privire la drepturile şi obligaţiile sale.
Articolul 12. Obligaţiile persoanei protejate

Persoana protejată este obligată:

a) să furnizeze informaţiile pe care le deţine prin depunerea declaraţiilor sau sesizărilor la organele de urmărire ori a declaraţiilor în faţa instanţei de judecată;

b) să se conformeze măsurilor de protecţie prevăzute în programul de protecţie, îndeplinindu-le cu stricteţe; 

c) să nu divulge datele privind măsurile de protecţie, precum şi alte date în legătură cu programul de protecţie menţionate în acordul de protecţie; 

d) să se abţină de la orice acţiuni care ar putea pune în pericol realizarea programului de protecţie, inclusiv să nu comunice cu anumite persoane fără acceptul Direcţiei;

e) să informeze Direcţia despre orice schimbare apărută în viaţa personală, precum şi în cazul apariţiei unor circumstanţe care ar putea pune în pericol realizarea programului de protecţie;

f) în funcţie de caz, în acordul de protecţie pot fi incluse, de comun acord al părţilor, şi alte obligaţii ale participantului la program, respectîndu-se proporţionalitatea cu necesităţile situaţiei. 

Capitolul IV

MĂSURI URGENTE, MĂSURI DE PROTECŢIE
 ŞI MĂSURI DE ASISTENŢĂ

Articolul 13. Măsurile urgente

(1) Organul de urmărire penală sau organul care administrează locul de deţinere poate lua măsuri de urgenţă faţă de participantul la procesul penal aflat în stare de pericol şi care necesită măsuri imediate de asigurare a securităţii.
(2) În cazul aplicării măsurilor de urgenţă, imediat, dar nu mai tîrziu de 24 ore, se informează procurorul care conduce urmărirea penală sau, după caz, procurorul care efectuează controlul privind respectarea legislaţiei în locurile de detenţie. 

(3) Măsurile de urgenţă aplicate de organul de urmărire penală constau în:

a) asigurarea pazei personale, pazei locuinţei, a reşedinţei ori a bunurilor;

b) interceptarea comunicărilor persoanei protejate în condiţiile Codului de procedură penală;

c) supravegherea persoanei prin intermediul mijloacelor audio/video în condiţiile Codului de procedură penală;  

d) plasarea temporară a persoanei într-un loc sigur;

e) protejarea deplasării sau limitarea deplasării persoanei;

f) eliberarea mijloacelor speciale active şi pasive pentru protecţia personală;

g) instalarea tehnicii speciale de semnalizare în locurile de detenţie.

(4) Măsurile de urgenţă aplicate de către administraţia locului de detenţie constau în: 

a) plasarea persoanei într-un loc special amenajat în acest scop; 

b) transferul persoanei într-o altă instituţie de detenţie;

c) transportarea persoanei cu aplicarea unor măsuri mai riguroase de protecţie.
(5) În funcţie de caz, organul care aplică măsura de urgenţă poate stabili termenul acţiunii acesteia.

(6) Măsura de urgenţă poate fi aplicată de una singură sau cumulat, inclusiv cu măsurile de asistenţă. 

Articolul 14. Măsurile de protecţie

(1) În cadrul procesului penal pot fi aplicate următoarele măsuri de protecţie:

a) protecţia datelor de identitate ale persoanei protejate;

b) audierea persoanei cu aplicarea modalităţilor speciale;

c) schimbarea domiciliului sau locului de muncă ori de studii;

d) schimbarea identităţii, schimbarea înfăţişării;

e) instalarea unui sistem de alarmă la locuinţa sau reşedinţa persoanei;

f) schimbarea numărului de telefon al persoanei protejate;

g) asigurarea protecţiei bunurilor.
(2) Măsura de protecţie poate fi aplicată de una singură sau cumulat, inclusiv cu măsurile de urgenţă şi/sau cu cele de asistenţă.

Articolul 15. Protecţia datelor de identitate ale persoanei protejate

(1) Protecţia datelor de identitate ale persoanei protejate se asigură prin nedivulgarea informaţiei referitoare la aceasta.  

(2) În decizia de aplicare a măsurii respective de protecţie şi în acordul de protecţie trebuie precizată proporţia de nedivulgare a datelor de identitate, precum şi, după caz, perioada de aplicare a măsurii date.

Articolul 16. Audierea persoanei cu aplicarea modalităţilor speciale 
Audierea persoanei cu aplicarea modalităţilor speciale se efectuează în conformitate cu prevederile articolului 110 al Codului de procedură penală.

Articolul 17. Schimbarea domiciliului, a locului de muncă ori de studii

(1) Schimbarea domiciliului constă în trecerea persoanei cu domiciliul permanent într-o altă localitate din Republica Moldova. În baza acordurilor interstatale de asistenţă juridică internaţională în materie penală, persoana poate trece cu traiul într-o altă ţară.

(2) Persoana care execută o pedeapsă privativă de libertate poate fi transferată într-un alt penitenciar din Republica Moldova sau într-un penitenciar din altă ţară,  în baza acordurilor de asistenţă juridică internaţională în materie penală.

(3) În caz de necesitate, Direcţia poate propune persoanei schimbarea locului de muncă ori de studii. În cazul aplicării unei asemenea măsuri, Direcţia este obligată să contribuie la identificarea şi asigurarea unui nou loc de muncă ori de studii.

(4) Condiţiile de schimbare a domiciliului, a locului de muncă ori de studii sînt prevăzute în acordul de protecţie. 

Articolul 18. Schimbarea identităţii, schimbarea înfăţişării

(1) Schimbarea identităţii constă în schimbarea datelor personale şi, după caz, modificări de natură socială, juridică, etnică etc. Persoana protejată stabileşte volumul schimbărilor în identitatea sa. 

(2) Noua identitate nu poate avea nici o influenţă asupra statutului persoanei, precum şi asupra altor drepturi sociale, culturale şi politice ale persoanei.  

(3) După expirarea termenului de aplicare a măsurii respective de protecţie, persoana poate reveni la vechea identitate sau poate păstra noua identitate.

(4) Persoana protejată nu-şi poate restabili identitatea sa autentică dacă schimbarea identităţii a influenţat semnificativ statutul unei persoane terţe (căsătoria, paternitatea, maternitatea etc.).

(5) Schimbarea identităţii poate avea loc doar în cazul absenţei unor obligaţii ale persoanei protejate faţă de persoane terţe. În situaţia în care, după aplicarea măsurii respective, s-a constatat existenţa anumitor obligaţii faţă de persoane terţe, pe care persoana protejată, cunoscîndu-le, nu le-a adus la cunoştinţa Direcţiei, persoanei protejate i se stabileşte un termen pentru stingerea acestora. În cazul refuzului de a stinge obligaţiile, persoanei i se aplică alte măsuri de protecţie.

(6) Dacă persoana protejată a comis o infracţiune înainte de schimbarea identităţii, la solicitarea instanţei de judecată Direcţia asigură prezenţa acesteia şi folosirea identităţii autentice, iar instanţa poate decide aplicarea modalităţilor speciale de audiere a persoanei în conformitate cu prevederile articolului 110 al Codului de procedură penală.

(7) Schimbarea înfăţişării constă în efectuarea unor intervenţii chirurgicale sau de alt gen, acceptate de persoana protejată, în scopul modificării unor părţi vizibile ale corpului. Schimbarea înfăţişării nu trebuie să afecteze convingerile culturale şi religioase ale persoanei şi va fi aplicată doar în cazul în care celelalte măsuri vor fi considerate ineficiente şi doar cu acordul expres al persoanei protejate.
Articolul 19. Instalarea sistemului de alarmă 

Instalarea sistemului de alarmă presupune dotarea locuinţei, reşedinţei sau altei încăperi cu echipament care ar asigura înştiinţarea rapidă a Direcţiei şi/sau a organelor de poliţie referitor la un pericol iminent la care este supusă persoana. 

Articolul 20. Schimbarea numărului de telefon

(1) Schimbarea numărului de telefon se efectuează prin modificarea numărului telefoniei fixe sau mobile al persoanei protejate.

(2) În cazul schimbării numărului de telefon, prin decizia Direcţiei numele persoanei poate fi exclus din listele operatorului telefonic. 

Articolul 21. Asigurarea protecţiei bunurilor

Protecţia bunurilor persoanei se realizează prin asigurarea pazei bunurilor,  precum şi prin alte modalităţi legale prevăzute în acordul de protecţie.

Articolul 22. Măsurile de asistenţă 

În acordul de protecţie pot fi incluse şi  alte măsuri de asistenţă, cum ar fi:

a) reintegrarea în alt mediu social;

b) recalificarea profesională;

c) asigurarea unui venit decent pînă la găsirea unui loc de muncă;

d) asistenţa la obţinerea unei noi profesii;

e) asistenţa medicală;

f) asistenţa juridică;

g) asistenţa psihologică şi socială.

Capitolul V

PROGRAMUL DE PROTECŢIE

Articolul 23. Condiţiile de includere în program
(1) Includerea unei persoane în program se realizează dacă sînt respectate cumulativ următoarele condiţii:

a) există cererea scrisă a acesteia; 

b) persoana are calitatea prevăzută în articolul 2 alineatul (1) punctul 1); 

c) persoana se află în stare de pericol în sensul articolului 2 alineatul (1) punctul 2);

d) există o hotărîre motivată a procurorului sau a instanţei judecătoreşti privind aplicarea măsurilor de protecţie, emisă în temeiul articolului 215 al Codului de procedură penală.

(2) Includerea în program a minorului sau a unei persoane cu capacitate de exerciţiu limitată este condiţionată de acordul în formă scrisă al reprezentanţilor legali.

Articolul 24. Iniţierea procedurii de includere în program

(1) Persoana aflată în stare de pericol poate înainta o cerere în acest sens procurorului care conduce urmărirea penală sau, după caz, instanţei de judecată.

(2) Examinînd în mod confidenţial cererea, procurorul sau, după caz, instanţa de judecată emite  o hotărîre cu privire la aplicarea protecţiei.

(3) În urma constatării din oficiu a stării de pericol, procurorul sau, după caz, instanţa de judecată este obligat/ă să examineze cazul în mod confidenţial, cu participarea persoanei aflate în stare de pericol, emiţînd o hotărîre privind aplicarea protecţiei.
(4) În cazul refuzului procurorului de a examina cererea ori de a emite hotărîrea privind aplicarea măsurilor de protecţie, persoana poate ataca actul de refuz la judecătorul de instrucţie. 

(5) În cazul refuzului instanţei de judecată de a examina cererea ori de a emite hotărîrea privind aplicarea măsurilor de protecţie, hotărîrea  poate fi atacată în temeiul articolului 453 alineatul (2) al Codului de procedură penală.

(6) Procurorul ori instanţa de judecată poate recomanda Direcţiei aplicarea unei măsuri de protecţie concrete. 

Articolul 25. Hotărîrea cu privire la aplicarea protecţiei 

(1) Hotărîrea emisă de către procuror ori instanţa de judecată conţine: 

a) date cu privire la persoană, în conformitate cu articolul 358 alineatul (1) al Codului de procedură penală, care se aplică în mod corespunzător. Suplimentar la datele prevăzute în articolul 358 alineatul (1) se anexează cazierul judiciar;

b) referire la existenţa cererii scrise a persoanei care urmează a fi protejată; 

c) statutul procesual al persoanei protejate sau, după caz, lipsa acestuia;  

d) descrierea cauzei aflate în faza urmăririi penale sau a judecării;

e) datele şi informaţiile furnizate de persoană, caracterul concludent al acestora în probatoriu, precum şi circumstanţele în care persoana a intrat în posesia datelor şi probelor furnizate sau pe care le va furniza; 

f) date care confirmă starea de pericol;

g) estimarea posibilităţilor de recuperare a prejudiciului cauzat prin infracţiune;

h) date referitoare la situaţia financiară a persoanei;
i) după caz, recomandarea privind aplicarea unei măsuri de protecţie concrete.
(2) În funcţie de caz, procurorul sau instanţa de judecată poate include în hotărîre şi alte date relevante. 

(3) Hotărîrea cu privire la aplicarea protecţiei se remite imediat Direcţiei, dar nu mai tîrziu de 24 de ore, în condiţiile articolului 215 al Codului de procedură penală, fiind obligatorie pentru executare. 

Articolul 26. Decizia Direcţiei 
 (1) Decizia Direcţiei conţine:

a) data emiterii hotărîrii cu privire la aplicarea măsurilor de protecţie;

b) date cu privire la persoana inclusă în program;

c) informaţii cu privire la fondul cauzei aflate în faza urmăririi penale sau a judecării;

d) eventualul pericol la care este expusă persoana faţă de care se va aplica protecţia;

e) măsurile de protecţie care se preconizează a fi aplicate. 

(2) Decizia Direcţiei de realizare a măsurilor de protecţie în privinţa persoanei aflate în stare de pericol este adoptată de către şeful Direcţiei în termen rezonabil, dar nu mai mare de 30 zile din momentul emiterii hotărîrii de aplicare a protecţiei.

(3) În cazul în care hotărîrea de aplicare a protecţiei nu corespunde cerinţelor prevăzute în prezenta lege, şeful Direcţiei solicită prin decizie corectarea inexactităţilor. Organul care a emis hotărîrea este obligat să se conformeze în termen de 3 zile. 

Articolul 27. Acordul de protecţie

(1) În termen de 3 zile din data emiterii deciziei de includere în program, şeful Direcţiei încheie în formă scrisă un acord de protecţie cu persoana supusă pericolului.

(2) În cazul în care şi membrii familiei persoanei protejate sînt supuşi pericolului, acordul se încheie cu fiecare persoană separat.

(3) Din momentul semnării acordului persoanele dobîndesc statut de persoană protejată.

(4) Acordul de protecţie în privinţa minorului este semnat de minor şi de reprezentantul legal al acestuia. În cazul în care reprezentantul legal refuză să semneze sau din anumite circumstanţe nu este în stare să semneze, acordul este semnat de către reprezentantul organului de tutelă şi curatelă. În cazul în care reprezentantul legal sau reprezentantul organului de tutelă şi curatelă are obiecţii faţă de conţinutul acordului, inclusiv faţă de măsura de protecţie aplicată, acordul nu va fi semnat pînă nu vor fi înlăturate contradicţiile. În asemenea cazuri Direcţia poate remite hotărîrea de aplicare a protecţiei procurorului sau instanţei de judecată. În toate cazurile prioritate  vor avea interesele minorului.

(5) Acordul de protecţie conţine:

a) dispoziţii generale privind părţile acordului, data şi locul semnării acestuia;

b) măsura de protecţie aplicată, condiţiile de aplicare şi durata acesteia;

c) drepturile şi obligaţiile persoanei protejate, stabilite în conformitate cu articolul 8 al prezentei legi;

d) obligaţiile Direcţiei;

e) date despre persoana sau persoanele de legătură desemnate şi condiţiile în care acestea îşi desfăşoară activitatea;

f) clauza conform căreia acordul este încheiat într-un singur exemplar, care se păstrează în condiţii de maximă siguranţă a confidenţialităţii în cadrul Direcţiei. 

(6) Dacă în cursul urmăririi penale sau a judecării cauzei au intervenit elemente noi faţă de cele cuprinse în hotărîrea iniţială, poate fi emisă o nouă hotărîre în condiţiile prezentei legi, care poate genera modificarea acordului de protecţie sau încheierea unui nou acord.

Articolul 28. Conţinutul programului de protecţie
(1) Programul de protecţie se desfăşoară după tehnici şi metode confidenţiale elaborate în cadrul Direcţiei.

(2) Documentele referitoare la includerea persoanei în program vor fi păstrate în condiţii de maximă siguranţă a confidenţialităţii.

Articolul 29. Încetarea programului
(1) Programul încetează în una dintre următoarele situaţii: 

a) la cererea scrisă a  persoanei protejate;

b) dacă în cursul procesului penal persoana refuză să depună mărturie;

c) dacă în cursul procesului penal persoana depune mărturie falsă, fapt confirmat printr-o hotărîre judecătorească definitivă de condamnare a persoanei pentru depunerea mărturiilor false;

d) dacă persoana protejată nu respectă obligaţiile stabilite prin acordul de protecţie;

e) dacă au dispărut circumstanţele care au determinat includerea persoanei în program;
f) dacă persoana protejată a decedat. 

(2) În cazurile prevăzute în alineatul (1), Programul încetează printr-o hotărîre a procurorului sau a instanţei de judecată.
(3) În cazurile prevăzute în alineatul (1) literele a), d) şi f), Programul poate fi încetat prin decizia şefului Direcţiei.

(4) În cel mai scurt timp, dar nu mai mare de 3 zile, după adoptarea hotărîrii de încetare a programului, procurorul sau instanţa de judecată comunică Direcţiei despre acest fapt. În situaţia prevăzută în alineatul (1) litera f) din prezentul articol, aplicarea programului faţă de  membrii familiei poate continua, în funcţie de circumstanţele cauzei.

Capitolul VI

CONTROLUL ASUPRA EXERCITĂRII PROTECŢIEI 

Articolul 30. Controlul exercitat de către procuror 
(1) Procurorul General sau adjuncţii lui special împuterniciţi exercită controlul asupra executării legilor de către organele abilitate cu atribuţii de aplicare a măsurilor urgente, măsuri de protecţie şi de asistenţă. 

(2) Procurorul abilitat cu atribuţii de control dispune de dreptul de acces la informaţia ce constituie secret de stat, acordat în modul stabilit de legislaţie. 

Articolul 31. Controlul exercitat de către judecătorul de instrucţie 

(1) În cazul prevăzut în articolul 24 alineatul (4) al prezentei legi, precum şi în alte cazuri cînd consideră că i-au fost încălcate drepturile, persoana poate depune plîngere la judecătorul de instrucţie în termen de 10 zile.

(2) Plîngerea se examinează în termen de 10 zile în condiţii de confidenţialitate şi în conformitate cu prevederile articolului 313 al Codului de procedură penală.

(3) Hotărîrea judecătorului de instrucţie este obligatorie pentru organul abilitat cu dreptul de a aplica măsuri urgente, măsuri de protecţie sau de asistenţă. 

Capitolul VII

COOPERAREA NAŢIONALĂ ŞI INTERNAŢIONALĂ

Articolul 32. Cooperarea naţională

(1) În scopul asigurării unei protecţii eficiente a martorilor, Direcţia va coopera cu autorităţile administraţiei publice centrale şi locale, precum  şi cu  organizaţiile neguvernamentale. 

(2) Autorităţile publice centrale şi locale sînt obligate să execute sesizările înaintate de către Direcţie, emise în activitatea de protecţie a persoanei concrete. Termenul de executare este indicat în sesizarea respectivă. În cazul imposibilităţii de executare a sesizării, organele respective vor informa în cel mai scurt timp, dar nu mai tîrziu de 72 ore, despre acest fapt, invocînd motive întemeiate.

(3) Organizaţiile neguvernamentale, în limitele competenţei lor, vor acorda susţinere în asigurarea unei asistenţe şi protecţii eficiente.

Articolul 33. Cooperarea internaţională

(1) Cooperarea internaţională în domeniul protecţiei martorilor se efectuează potrivit normelor de asistenţă juridică internaţională în materie penală.

(2) În baza unor acorduri de reciprocitate încheiate între Republica Moldova şi alte state, Direcţia are atribuţia de a încheia acorduri de trimitere a persoanei protejate în ţara respectivă sau de acceptare a unor persoane străine pe teritoriul Republicii Moldova.

Capitolul VIII

ASIGURAREA FINANCIARĂ A ACTIVITĂŢII DE PROTECŢIE

A MARTORILOR

Articolul 34. Cheltuieli 
(1) Cheltuielile pentru implementarea prezentei legi se acoperă din contul mijloacelor bugetului de stat, surselor externe, precum şi a programelor elaborate pentru asigurarea necesităţilor de protecţie a martorilor.

(2) Modul de gestionare a resurselor financiare se stabileşte printr-un regulament aprobat de Guvern.

Capitolul IX

DISPOZIŢII FINALE ŞI TRANZITORII

Articolul 35. Intrarea în vigoare a legii

(1) Prezenta lege intră în vigoare la 3 luni după publicarea în Monitorul Oficial al  Republicii Moldova.

(2) Din data intrării în vigoare a prezentei legi, se abrogă Legea nr. 1458-XIII din 28 ianuarie 1998 privind protecţia de stat a părţii vătămate, a martorilor şi a altor persoane care acordă ajutor în procesul penal (Monitorul Oficial al Republicii Moldova, 1998, nr. 26-27, art.169).

Articolul 36. Măsurile întreprinse în legătură cu adoptarea legii

În termen de 3 luni, Guvernul:
va prezenta Parlamentului propuneri pentru aducerea legislaţiei în vigoare în concordanţă cu prezenta lege;

va aproba actele normative necesare punerii în aplicare a prezentei legi şi, după caz,  va aduce actele sale normative în concordanţă cu prezenta lege;

va asigura aprobarea sau, după caz,  revizuirea de către ministere şi alte autorităţi administrative centrale a actelor lor normative.

Preşedintele Parlamentului
NOTĂ INFORMATIVĂ

asupra proiectului de lege privind 

„Protecţia martorilor şi altor participanţi la procesul penal”

I. Contextul social-politic


În conformitate cu Planul de Acţiuni Uniunea Europeană-Republica Moldova printre priorităţile pentru acţiune propuse statului se include şi intensificarea luptei împotriva crimei organizate. În acest sens în Planul de Acţiuni ca prioritate se identifică necesitatea revizuirii legislaţiei şi a elementelor relevante prevăzute în noile Coduri Penal şi de Procedură Penală. Ca sarcină primordială este pusă conformarea standardelor internaţionale privind drepturile omului. 

Potrivit Planului Naţional de dezvoltare 2009-2011 în faţa Guvernului sunt puse sarcinile de implementare a unor politici care se vor orienta preponderent asupra prevenirii criminalităţii şi introducerea standardelor europene avansate.

Consiliul Uniunii Europene în Rezoluţia din 23 noiembrie 1995 (cu privire la protecţia martorilor în lupta contra crimei internaţionale organizate (95/c 327/04) recomandă statelor să asigure protecţia martorilor, fapt determinat de lupta împotriva crimei organizate. Statele membre trebuie să asigure protecţia adecvată şi eficientă a martorilor înainte, în timpul şi după procese, fiind protejat împotriva tuturor formelor de pericol direct sau indirect, presiune sau intimidare. 

Într-o altă Rezoluţie (20 decembrie 1996) Consiliul Uniunii Europene recomandă statelor de a întreprinde măsuri adecvate  în scopul protecţiei persoanelor care cooperează în procesul judiciar în lupta împotriva crimei organizate. 

De remarcat, de asemenea, pe plan european instrumente de protecţie a drepturilor martorului ca Recomandarea R(97)13 a Consiliului Europei privind intimidarea martorilor şi dreptul apărării din 10 septembrie 1997 ş.a.

Curtea Europeană în jurisprudenţa sa a arătat de mai multe ori că protecţia victimelor şi martorilor au aceeaşi valoare ca şi asigurarea drepturilor acuzatului, cu condiţia respectării principiilor „proporţionalităţii”, ”contradictorialităţii” şi „egalităţii armelor”. (Cauzele Doorson; Kostovski; Van Mechelen ş.a.). Având în vedere faptul că statului îi revine dreptul pozitiv de a asigura protecţia persoanelor implicate în lupta împotriva crimei organizate, activitatea dată necesită a fi finanţată din bugetul de stat, cu posibilitatea de a atrage şi alte surse extrabugetare. 

II. Actualitatea 

Actualmente în Republica Moldova este în vigoare Legea cu privire la protecţia de stat a părţii vătămate, a martorilor şi altor persoane care acordă ajutor în procesul penal din 28.01.1998. Legea dată în mai multe aspecte nu corespunde noii legislaţii penale şi procesual penale. În acest aspect proiectul vine a suplini vidul creat. 

Pornind de la necesitatea ajustării legislaţiei interne la standardele comunitare şi la noile coduri, proiectul de lege prevede mecanisme eficiente de asigurare a protecţiei persoanelor care corespund exigenţelor internaţionale şi noilor norme interne. Mecanismele prevăzute de proiectul de lege nu necesită resurse financiare suplimentare faţă de cele actuale. 

III. Elemente de noutate în conţinut

Comparativ cu Legea cu privire la protecţia martorilor şi altor participanţi la procesul penal proiectul vine a modifica conceptul de protecţie a persoanelor cooperante în procesul penal. 

1. Protecţia persoanelor se întemeiază pe principiul cooperării. În aspect de drept comparat se cere de menţionat în majoritatea ţărilor Europei, cât şi în SUA, Canada ş.a. este asigurată cu protecţie persoana care acceptă să depună informaţii. Curtea Europeană în jurisprudenţa sa acceptă o asemenea poziţie a statelor pornind de la faptul că lupta împotriva crimei organizate necesită o cooperare a persoanelor care deţin informaţii. Din aceste considerente proiectul prevede asigurarea protecţiei persoanelor care acceptă să depună informaţii.  

2. Aplicarea protecţiei se întemeiază pe principiul acordului persoanei, ceea ce înseamnă că doar cu acceptul persoanei pot fi aplicate anumite măsuri de protecţie. În caz de constatare a pericolului procurorul sau instanţa sunt obligate din oficiu a propune persoanei protecţie. În acelaşi moment procurorul şi instanţa nu pot refuza aplicare măsurilor de protecţie, iar în caz de refuz persoana dispune de mecanisme procesuale de apărare a drepturilor sale, având dreptul de a face plângere judecătorului de instrucţie sau, după caz, instanţei ierarhic superioare. Proiectul stabileşte protecţia persoanelor implicate în cauza penală pentru infracţiuni grave, deosebit de grave şi excepţional de grave, pornind de la faptul că activitatea dată necesită resurse financiare, s-a încercat a aplica principiul „proporţionalităţii” promovat de către Curtea Europeană şi acceptat de instanţele naţionale ale statelor membre. Având în vedere că infracţiunile uşoare şi mai puţin grave nu pot avea tangenţă cu crima organizată şi faptul că pentru o asemenea categorie de infracţiuni sunt prevăzute şi alte mecanisme procesuale (spre exemplu împăcarea părţilor; suspendarea condiţionată a urmăririi ş.a.) se propune ca protecţia să fie aplicată doar pentru infracţiuni enunţate mai sus. Această formulă este acceptată de ţările europene şi nu intră în contradicţie cu standardele internaţionale. 

3. În conformitate cu Rezoluţia 95/c 327/04 a Consiliului Uniunii Europene protecţia se asigură până la pornirea procesului, în timpul şi după proces, iar în caz de necesitate pe o perioadă nedeterminată inclusiv pe viaţă. 

4. Pornind de la faptul că în activitatea de luptă împotriva crimei organizate sunt necesare măsuri urgente, proiectul de lege presupune trei categorii de măsuri urgente care pot fi aplicate de către procuror, organele de urmărire sau administraţia locurilor de detenţie care au ca sarcină evitarea unui pericol iminent asupra martorului cooperant. 

5. Pornind de la faptul că numărul populaţiei în Republica Moldova este limitat şi evident există un număr redus de persoane care vor necesita protecţie, cât şi în vederea evitării unor cheltuieli nejustificate a resurselor financiare se propune un organ unic specializat în comparaţie cu legea veche unde există mai multe. De asemenea existenţa unui organ unic va permite specializarea angajaţilor şi evident creşterea eficienţei acestui organ. În majoritatea ţărilor europene există asemenea organe. Pornind de la faptul că în cadrul Ministerului  Afacerilor Interne există un asemenea organ şi luând în consideraţie experienţa mai multor state (Ţările Baltice, Rusia, Ucraina, România, ş.a.) se propune ca un asemenea organ să fie instituit cu statut de Direcţie.   

6. Structurile europene recomandă statelor de a nu se limita la protecţia propriu-zisă, dar şi a asigura o anumită asistenţă. În acest scop proiectul de lege prevede şi anumite măsuri de asistenţă. 

7. Măsurile propriu-zise de protecţie prevăzute în proiect sunt în conformitate cu standardele internaţionale. 

8. Proiectul prevede un program de protecţie. Noţiunea de program de protecţie a fost propusă de către doctrina europeană fiind acceptată de majoritatea ţărilor.

9. Proiectul de lege prevede şi mecanismul de control exercitat de către procuror şi judecătorul de instrucţie asupra activităţii de protecţie, efectuat în conformitate cu noua legislaţie procesual-penală. 

10. Pornind de la recomandările Consiliului Uniunii Europene şi Consiliului Europei proiectul prevede un mecanism de cooperare internaţională în domeniul protecţiei întemeiat pe normele de asistenţă juridică internaţională în materie penală. 

11. În proiect se fac referinţe la noua legislaţie procesual-penală utilizându-se termenii adecvaţi.

12. Luând în consideraţie obligaţia pozitivă a statului de a asigura protecţia, proiectul prevede ca activitatea dată să fie asigurată din bugetul de stat, dar şi cu posibilitatea atragerii şi altor surse financiare. 

În scopul asigurării transparenţei distribuirii resurselor financiare se propune ca în legea bugetului a include în anexă linia „Fondurile pentru programele de protecţie a martorilor”.   

